একে অপরের বিরুদ্ধে দুর্নীতির অভিযোগ এনেছেন। দ্বন্দ্বের জেরে আপাতত সিবিআইয়ের দুই শীর্ষ কর্তা অলোক বর্মা ও রাকেশ আস্থানাকে ছুটিতে পাঠিয়েছে নরেন্দ্র মোদী সরকার। দেশের শীর্ষ আদালতে আইনি লড়াই চালাচ্ছেন তাঁরা। কিন্তু আজ বিজয় মাল্যের প্রত্যর্পণ মামলায়  ব্রিটিশ আদালত জানাল, আস্থানার পেশাদারি সততা নিয়ে তোলা অভিযোগের পক্ষে কোনও প্রমাণ দিতে পারেননি মাল্যের আইনজীবীরা। মাল্যের প্রত্যর্পণ মামলার দায়িত্বে ছিলেন সিবিআইয়ের বিশেষ অধিকর্তা আস্থানা ও যুগ্ম অধিকর্তা সাই মনোহর। আস্থানা ছুটিতে থাকায় আজ, মাল্যের প্রত্যর্পণ মামলার রায়ের দিনে ব্রিটেনে গিয়েছেন মনোহর। প্রত্যর্পণ মামলার শুনানির সময়ে ভারতের পরিস্থিতি সম্পর্কে ব্রিটিশ আদালতে তথ্য জোগাতে লরেন্স সায়েজ় নামে এক বিশেষজ্ঞকে সাক্ষী হিসেবে হাজির করেছিলেন মাল্যের আইনজীবীরা। এক রিপোর্টে সায়েজ় বলেন, ‘‘সিবিআইয়ের যুগ্ম অধিকর্তা পদে থাকার সময়ে রাকেশ আস্থানার সততা নিয়ে প্রশ্ন তুলেছিল ভারতের ভিজিল্যান্স কমিশন। তা সত্ত্বেও তাঁকে বিশেষ অধিকর্তা পদে নিয়োগ করা হয়।’’ পরে অবশ্য সায়েজ় আদালতে জানান, আস্থানার সততা সম্পর্কে তাঁর আর কোনও প্রশ্ন নেই। তবে সিবিআইয়ের স্বাধীনতা নিয়ে এখনও প্রশ্ন রয়েছে বলে মনে করেন তিনি। আজ বিচারক এমা আর্বাথনট তাঁর রায়ে বলেন, ‘‘আস্থানা দুর্নীতিগ্রস্তের মতো কাজ করেছেন এমন কোনও প্রমাণ নেই। সায়েজ় তাঁর বক্তব্যের পক্ষে কোনও যুক্তি দিতে পারেননি।’’